
JC HARROWAY

Alenemorens regler

Oversatt av Jan Ingar Vik

Miniserie: Akutten i Gulf Harbour


På jobb kjemper de for pasientenes liv, privat kjemper de imot sine egne følelser. Møt de kvinnelige legene som prøver å sette jobben først. Dette er andre del i miniserien Akutten i Gulf Harbour.

 

JC Harroway tok en pause fra karrieren som assistentlege for å stifte familie, og fant sitt kall som Mills & Boon-forfatter i stedet. Hun bor nå i New Zealand, og skrivingen nærer hennes besettelse for lykkelige slutter og endorfinrusen de gir.


Til min søster, en inspirerende

kvinne og en fantastisk mor.

Doktor Kat Collins stortrivdes med en lang gjøremålsliste og den gode følelsen av å ha oppnådd noe når hun krysset av for hvert fullførte gjøremål. Dessverre var det umulig å komme til slutten av listen når det gjaldt pasienter, noe den første dagen hennes på akuttavdelingen på Gulf Harbour Hospital viste.

Takket være en båtulykke ute i Auklands Waitematā Harbour, hvor mange av passasjerene ikke hadde brukt livvest, hadde akuttavdelingen innlagt tre ofre som nesten hadde druknet. I tillegg var byens største idrettsstadion vert for en internasjonal rugbyfinale, noe som hadde innbrakt en konstant strøm av høyrøstede ofre. Og selvsagt gjorde ingen av de hendelsene slutt på de hverdagslige tilfellene av benbrudd og brystsmerter eller pusteproblemer.

For Kat betydde alle pasientene at hun slapp å tenke så mye på datteren, Lucy, som for øyeblikket var gjennom sin halve første skoledag. Da Kat gikk til sin neste pasient – en syttisju år gammel kvinne som hadde falt hjemme den morgenen, regnet hun med at førsteklassen med femåringer drakk morgente omtrent på den samme tiden. Det gikk et stikk av bekymring gjennom brystet hennes. Hun elsket jobben sin, men som enslig forelder med heldagsjobb kunne hun ikke være på to steder samtidig, og var sjelden fri for skyldfølelse.

Hadde Lucy fått noen venner? Likte hun læreren sin, Mrs. Alder? Kom Kat til å måtte svare på det fryktede spørsmålet om hvorfor familien til Lucy bare hadde en mamma og ingen pappa?

Hun svelget følelsen av utilstrekkelighet som alltid fulgte tanken på hvordan hun hadde valgt feil far til den elskede datteren sin, og at hun ikke bare hadde alt foreldreansvaret for Lucy, men også det økonomiske ansvaret, og så konsentrerte hun seg om å finne Mrs. Gibbs.

Idet hun gikk forbi, smilte hun til et par andre i staben, inkludert den nye sjefen hennes og avdelingslederen, Lauren Harvey. Kollegene var så vennlige, noe som fikk Kat til å føle seg som et verdsatt medlem av teamet.

Kat lette i flere minutter etter pasienten sin. Akuttavdelingen var full av mennesker. Pasienter som det hastet mindre med, lå til og med på bårer i korridorene utenfor behandlingsrommene, og det var der Kat endelig fant Mrs. Gibbs.

Kat gikk bort til den spinkle kvinnen, og la merke til at øynene var lukket. Hun hadde tydeligvis klart å sovne på den harde båren midt i all støyen og aktiviteten. Noen hadde lagt et teppe over henne, så alt som var synlig var det bleke og avmagrede ansiktet.

Kat sjekket tiden på innleggingsskjemaet før hun vekket den eldre kvinnen, og oppdaget at den stakkars damen hadde ventet i over fire timer. Kat hatet de frustrerende delene av jobben sin. I en ideell verden ville det være nok senger og personale til alle pasientene. Men i virkeligheten betydde en begrenset stab og en ukjent og potensielt uendelig venteliste at utsettelser var uunngåelige.

Kat la en hånd forsiktig på skulderen til Mrs. Gibbs og vekket henne fra blunden.

«Mrs. Gibbs, beklager at jeg vekker deg. Jeg er doktor Collins, en av akuttlegene.» Hun smilte sitt mest beroligende smil, det som vanligvis var reservert for Lucy når hun gråt på grunn av et skrubbsår på kneet eller stilte kinkige spørsmål om faren sin.

«Å, det er greit, doktor», sa Mrs. Gibbs. «Jeg lukket bare øynene et øyeblikk.» Kvinnen strevde med å sette seg opp.

Kat stanset henne. «Bare slapp av noen minutter mens jeg stiller deg noen spørsmål.» Selvsagt ville Kat måtte undersøke pasienten, men hun kunne ikke gjøre det i en trekkfull korridor hvor de ikke kunne være for seg selv.

«Takk, kjære.» Mrs. Gibbs klappet hånden til Kat.

Fingrene hennes var kalde. Kat dro teppet opp til haken hennes, og skjulte sin misnøye med systemet. Hun forsto at ingen sykehus var perfekte, at uhell skjedde, og førte til enorme påkjenninger på allerede anstrengte ressurser, men hun hatet å se sårbare pasienter lide i korridorer. Jo raskere hun kunne få undersøkt Mrs. Gibbs og enten legge henne inn eller sende henne hjem, jo bedre.

«Fortell meg hva som brakte deg inn til oss i dag», sa Kat mens hun tok pulsen på håndleddet til kvinnen og så igjennom observasjonene som ambulansearbeiderne hadde notert underveis.

«Vel, det er som jeg sa til den andre elskverdige legen», sa Mrs. Gibbs. «Jeg snublet i katten til naboen, forstår du. Han kommer alltid til meg tidlig om morgenen for å få frokost, og jeg snublet over ham og falt. Slik en tåpelig ting å gjøre.»

Som katteeier selv kunne Kat tydelig se for seg opptrinnet. Men det var noe ved historien som vekket oppmerksomheten hennes.

«Hvilken annen lege?» spurte Kat, og bladde gjennom notatene i tilfelle Mrs. Gibbs allerede var undersøkt av en av kollegene hennes på akuttavdelingen.

«Han der.» Mrs. Gibbs pekte mot noen over skulderen til Kat, og smilet hennes ble beundrende.

Kat snudde seg og fikk øye på Nash Grady, avdelingens kliniske spesialist i sykepleie, som for øyeblikket tok en blodprøve fra en annen pasient lenger borte i korridoren.

«Å, han er ikke lege», utbrøt Kat, og var lettet over å oppklare misforståelsen. «Det er Nash. Han er vår kliniske spesialist i sykepleie.»

Hun hadde møtt ham så vidt ved begynnelsen av skiftet, og det sorgløse, vennlige smilet fremkalte en type nysgjerrighet som hun hadde antatt var død for lengst, og som ikke kunne gjenopplives. Den var enda et offer etter det siste forholdet hennes med Henry, faren til Lucy. Hun håpet bare at smilet hun ga Nash var mindre åpenlyst enn det som for øyeblikket preget ansiktet til Mrs. Gibbs.

Med en mastergrad i sykepleie kunne Nash undersøke pasienter og til og med foreskrive behandling. Og siden de fleste av personalet på akuttavdelingen gikk i lignende drakter var det ingen overraskelse at pasienter noen ganger strevde med å se hvem som var hvem, særlig når synet deres hindret dem i å lese navneskiltene tydelig.

«Ja, det er han.» Mrs. Gibbs nikket drømmende. «Elskelig mann. Veldig snill. Han minner meg om sønnen min.»

Den rustne, krigsskadede kjønnsdriften til Kat ble vekket til live da hun så på mannen som hadde vekket Mrs. Gibbs’ hengivenhet. I det øyeblikket begge kvinnene stirret mot ham, kikket Nash opp og møtte blikket til Kat. Et lite smil lekte om leppene hans, og ansiktsuttrykket hadde en varme og sjarm som gjorde Kat mistenksom. Hun lukket munnen og snudde seg raskt vekk.

«La oss flytte deg til et sted hvor jeg kan få undersøkt deg», sa Kat.

Med livet fylt til randen av jobben, datteren og takknemligheten som hun skyldte foreldrene sine, hadde Kat verken tid til eller lyst til å ha venner på jobben, særlig ikke avdelingens mest karismatiske og tiltrekkende mann.

Hun hadde vært dum nok til å falle for tiltrekningskraften til Henry – den største tabben i livet hennes. Ikke det at hun beklaget den fantastiske gaven som hennes kjære Lucy var, men for datterens skyld ønsket hun at hun hadde valgt en partner med litt mer omsorgsevne, en som var interessert i å være mer enn en sæddonor.

Kat ignorerte den varme følelsen i nakken da hun låste opp hjulene på båren og trillet Mrs. Gibbs forbi Nash, og tenkte igjen at forhold og kjærlighet var for de naive og forledede. Og om privatlivet hennes manglet en viss fres, så var det derfor det eksisterte kjærlighetsromaner og batteridrevne leker.

Hun trillet båren til det nærmeste ledige avlukket, låste hjulene og trakk igjen forhengene. Journalen viste at Nash virkelig hadde sett til Mrs. Gibbs og foreskrevet smertestillende middel.

«Jeg må ta en titt på dette vonde benet ditt, Mrs. Gibbs», sa Kat. «Orker du å flytte litt på deg?»

Mrs. Gibbs nikket. «Ja, doktor. Smerten er ikke så ille nå.»

«Jeg skal undersøke hoften og bestille røntgen, bare for å være på den sikre siden, selv om det kan bli mer venting, er jeg redd.»

Kat skulle til å løfte teppet fra bena til pasienten for å begynne undersøkelsen, da en sykehusportør stakk hodet inn.

«Er det Mrs. Gibbs?» sa han med et muntert smil som så ut til å være hovedbetingelsen for å få jobb her. «Jeg er her for å ta deg med til den ortopediske avdelingen.»

Kat rynket pannen. «Vent litt», sa hun forvirret. «Jeg har ikke henvist Mrs. Gibbs til ortopedi. Jeg har ikke engang undersøkt henne. Hun må få tatt et røntgenbilde og …»

Forhenget ble dratt til side enda en gang og Nash dukket opp med det strålende, beroligende smilet rettet mot Mrs. Gibbs.

«Forårsaker du flere problemer?» spurte Nash og blunket til pasienten. Mrs. Gibbs fniste og Kat ønsket å vifte ansiktet sitt.

Han gikk til den andre siden av pasienten og rettet på putene hennes.

«Det ser ut til å være en slags misforståelse», sa Kat. Hun så fra Nash mot portøren, som allerede gjorde seg klar til å trille Mrs. Gibbs opp til ortopediavdelingen. Kat begynte å bli irritert. Hun var i ferd med å miste kontrollen over denne konsultasjonen før den i det hele tatt hadde begynt.

«Misforståelse?» spurte Nash, og smilte ned til Mrs. Gibbs før han rettet blikket mot Kate.

Hjertet begynte å galoppere nå som hun var fanget i blikket fra mannen som var ansvarlig for den første antydningen til tiltrekning som hun hadde opplevd på fem år.

Men jobben var det eneste området i livet hvor hun følte at hun hadde kontroll. Resten – etter å ha blitt så grundig bedratt av Henry og tvunget til å oppfostre Lucy alene – fikk henne til å føle at hun gjorde det dårlig.

Hun grep tak i tverrstangen på båren. «Jeg vet at det er den første dagen min», sa hun til Nash. « … men jeg er forvirret. Journalen viser at jeg er den eneste legen som ser til Mrs. Gibbs.»

Nash trakk på skuldrene, låste opp hjulbremsene og skjøv fotsiden av båren vekk fra veggen. «Du er den eneste legen som ser til Mrs. Gibbs, men hun er en av de heldige.» Han ga Mrs. Gibbs enda et bredt smil. «Hun kommer til å tilbringe natten som VIP-gjest på ortopediavdelingen.»

Kat begynte å miste tålmodigheten. «Jeg har ikke henvist henne til ortopediavdelingen.» Hun ga Nash et anstrengt smil og la armene i kors. En tabbe. For nå tapte hun tautrekkingskonkurransen om båren.

«Jeg vet det», sa Nash med et skuldertrekk før han henvendte seg til Mrs. Gibbs som om saken var avgjort. «Vi har bedt Graham, den beste portøren på hele sykehuset, om å ta deg med til post tjuefem. Der kommer de til å ta seg av deg som en dronning, ellers får de med meg å gjøre, ok?»

«Takk, kjære.» Mrs. Gibbs strålte, og verken hun eller Nash enset spenningen som kveilet seg rundt Kat som en piggtråd.

Hun bestrebet seg på å være god i jobben sin, og likte å gjøre ting etter boken. Hvis det var en annen protokoll å følge på dette sykehuset, ønsket hun å bli informert.

Kat kvalte et sukk mens hun så portøren trille pasienten mot heisene. Nash åpnet forhenget helt og tørket navnet til Mrs. Gibbs vekk fra tavlen på veggen, slik at alt var klart for neste pasient.

«Vent litt», sa Kat, og fulgte de raske skrittene hans bortover korridoren. Hun nektet å bli avfeid. «Vi må snakke sammen.»

Hva i all verden var det som foregikk? Hva slags sted hadde hun kommet for å arbeide på? Var det ingen regler i det hele tatt her?

«Kan det ikke vente?» sa Nash uten å se på henne. «Det er temmelig vanvittig i dag og vi har alle liv vi ønsker å komme hjem til når skiftet er slutt.» Han logget seg inn på den nærmeste datamaskinen og begynte å bla igjennom noen journaler.

Kat var sikker på at det kom damp ut av ørene hennes. «Jeg vet hvor travelt det er. Jeg arbeider her også, husker du. Hvilket er grunnen til at jeg ville sette pris på en forklaring. Jeg skulle til å undersøke den pasienten og sende henne til røntgen, om nødvendig. Jeg liker ikke å bli yrkesmessig undergravet.»

«Hun kommer til å få tatt røntgen på avdelingen», sa han, og skrev raskt på tastaturet. «Og hun kommer til å ha det mye mer behagelig der mens hun venter. Jeg undergravde deg ikke, bare tenkte på pasienten.»

Fordi han ennå ikke hadde kikket opp fra skjermen, og fordi han oppførte seg som om det var i orden å kaste protokollen ut av vinduet så lenge han viste det blendende smilet sitt, tok hun i bruk den mest iskalde tonen sin. «Så hvem godkjente innleggelsen hennes på ortopedisk?»

Han logget seg av datamaskinen og snudde seg endelig mot henne for å gi henne et halvt minutt av oppmerksomheten sin.

«Jeg godkjente innleggelsen, doktor Collins», sa han med en kjølig stemme.

Kat reagerte på at den avslappede oppførselen hans nå så ut til å glippe.

«Jeg innser det», sa hun irritert, «men …»

Han løftet en hånd og avbrøt henne. «Vi har to eldre damer til som har ventet like lenge, så kan jeg foreslå at vi inntil videre legger til side uoverensstemmelsene våre og gjør jobben vår?»

Kat måpte. Ufordragelige mann. Hun hadde prøvd å gjøre jobben sin da han brøytet seg inn og gjorde ting på sin egen måte.

Før hun rakk å protestere mer, tok han et stetoskop opp fra skrivebordet. «Hvis du fortsatt har et problem med metodene mine når ting har roet seg», sa han idet han rygget vekk og etterlot Kat i en sky av det herlige etterbarberingsvannet sitt, «så ta det gjerne opp med meg senere.»

Kat hadde definitivt et problem, men det var for sent. Han hadde allerede snudd ryggen til henne.

«Velkommen til Gulf Harbour, doktor Collins», sa han over skulderen.

Det eneste Kat kunne gjøre, var å rase i all stillhet.

Ved den første stille perioden i det organiserte kaoset som fylte akuttavdelingen den dagen, kikket Nash Grady – eller Grady som han var kjent som siden tiden i hæren – opp fra journalen som han holdt på med, og ble ikke overrasket over å se at den nye assistentlegen hadde kommet for å ordne med det de hadde uoppgjort med hverandre.

«Doktor Collins», sa han mens han skrev ned suturprosedyren han nettopp hadde foretatt på en full fotballfan som hadde falt og slått hodet mot fortauet. Han ønsket bare å komme seg gjennom dette forferdelige skiftet, dra hjem og høre alt om sin datter Mollys første dag på skolen.

Men først måtte han ha med Kat Collins å gjøre.

«Hva kan jeg gjøre for deg?» fortsatte han, og snurret stolen mot henne. Det å ha med henne å gjøre betydde at han måtte stagge blusset av tiltrekning som han hadde opplevd da han så henne på akuttavdelingen den morgenen.

Den fyldige munnen hennes presset seg sammen av irritasjon, og de store, blå øynene smalnet seg. Hun var praktfull. Ikke det at det betydde noe. Hun kunne være drømmekvinnen hans uten at han kom til å bli interessert. Han var en veteran fra et mislykket ekteskap, og praktisk talt en heltids alenefar. Det ga sjelden tid til å legge merke til tiltrekkende kvinner.

«Jeg vil gjerne avslutte samtalen vår», sa hun, og stakk frem haken og la armene i kors for å vise ham at hun ikke hadde til hensikt å bli avfeid for andre gang, en bevegelse som strammet inn livet på overdelen og gjorde det tiltalende omrisset av figuren hennes mer tydelig.

Grady sukket mens han gjennomgikk det tidligere møtet deres. Ja, hun var hårsår og anspent og hadde allerede dannet seg en temmelig dårlig oppfatning av ham. Men kanskje han hadde vært litt brysk til gjengjeld. Han ville normalt få et nytt medlem av personalet til å føle seg velkommen: Gi dem en omvisning i avdelingen, ta dem med til sykehuskafeteriaen, prate om den tidligere erfaringen deres og forventningene de hadde til den nye stillingen. Men det hadde ikke bare vært en fryktelig hektisk morgen. Kat Collins var altfor distraherende for hans vanligvis varme velkomst. Hun var en skikkelig sexbombe. Høy, blond og intelligent.

Og skulle han dømme etter overhalingen han ventet seg, så ville hun ikke vite av noe tull.

«Ok, la oss snakke sammen», sa han og reiste seg.

Kat Collins og agendaen hennes var det siste han trengte når dagen allerede hadde begynt med at ekskonen, Carol, stakk innom før frokost. De uanmeldte besøkene hennes forstyrret vanligvis den roen han prøvde å opprettholde, men i dag hadde det også kommet en uvanlig flom av tårer fra Molly, som bare kunne dempes hvis mamma var med dem til skolen.

«Bare så jeg har det klart for meg hvordan du gjør ting her», sa Kat. «Du la inn Mrs. Gibbs uten en diagnose og før hun ble undersøkt av en lege, stemmer det?»

«Det gjorde jeg», sa Grady, og gjorde sitt beste for å overse avskyen i stemmen hennes. Han roste seg av integriteten sin, og prøvde alltid å gjøre det rette. Det var grunnen til at han hadde endt opp i et forhastet ekteskap, et som var dømt til å havarere. Han og Carol kjente egentlig ikke hverandre, og Carol hadde heller ikke vært spesielt interessert i å rette på det.

Men påminnelsen kom beleilig. Uansett hvor mange positive egenskaper denne nye legen hadde, så var Molly førsteprioriteten hans.

«Hvorfor det?» spurte Kat, og knyttet nevene mot hoftene.

«Fordi jeg diagnostiserte hva som mest sannsynlig er et brudd i lårhalsen. Fordi hun har sittet i den kalde korridoren og ventet på å bli undersøkt i flere timer. Fordi jeg visste at hun ville få det mer behagelig ved å vente på et røntgenbilde på avdelingen og fordi jeg ikke liker å se pasienter lide.»

Han hadde tilbrakt nok tid på akuttavdelingen med Molly som pasient til å vite hvor uutholdelig ventetiden kunne være.

Tankene på den fem år gamle datterens helse fikk ham til å bekymre seg for hvordan det gikk med henne nå. Hva om den opprørte tilstanden i morges kom til å utløse et astmaanfall på skolen? Ville Carols insistering på at det skulle være hun som hentet Molly i ettermiddag skape mer fortvilelse hos datteren, særlig når Carol enda en gang kom til å forsvinne på uviss tid?

Det eneste stabile i livet til Molly kom fra de rolige rutinene han prøvde å opprettholde under eksens lange og uforutsigbare fravær, men Carol tenkte sjelden på noen andre enn seg selv, og brydde seg ikke om dramaet hun etterlot seg.

«Hvordan vet du at diagnosen din var korrekt, Nash?» spurte Kat, og dro tankene hans tilbake til en sak som, hva ham angikk, var løst.

Den anklagende tonen kjentes ut som et bistikk. Han var ikke ubetenksom. Hæren hadde lært ham at du noen ganger måtte handle på instinkt, selv om det avvek fra regelboken.

«Jeg er dyktig i jobben min», fastslo han bare. Selv om han hadde lært av ekteskapet at det ikke alltid var nok å prøve ditt beste og gjøre alt riktig.

«Som innleggende lege hadde jeg planlagt å få en fullstendig historie, undersøke pasienten og deretter bestille de relevante prøvene.»

Grady nikket, og lette etter den tålmodigheten han var så godt kjent for. Forhåpentlig var ikke Kat en av de legene som mente at noen roller bare kunne bli utført av hennes yrkesgruppe. En sykepleiers jobb var ikke begrenset til å skifte bekkener og ta temperaturer, særlig ikke sykepleiere med hans kvalifikasjoner.

«Og hadde du gjort alle de tingene», sa han rolig, mens han kjempet mot trangen til å sjekke klokken. «så ville du sikkert kommet til samme konklusjon som jeg gjorde.»

Fordi han fortsatt hadde en lang liste med jobber å gjøre før han kunne møte Carol og Molly hjemme i huset sitt, gikk han mot behandlingsrommet, og forventet at Kat skulle følge etter.

«Og forresten kaller de fleste her meg Grady.» Han tok en nøkkel fra knippet han hadde rundt halsen og låste opp skapet hvor alle medikamentene var lagret.

Det var lenge siden noen hadde kalt ham Nash. Selv Carol hadde lagt seg til Grady. Han hatet å innrømme at fornavnet hans hørtes altfor bra ut på leppene til Kat.

Kat stønnet. «Vel, jeg misliker kallenavn.»

«Greit nok.» Han flirte for seg selv mens han valgte to små medisinflasker med intravenøs antibiotika fra skapet før han låste det igjen. «Selv om det ikke er noe kallenavn. Det er noe som bare henger igjen etter tiden som sanitetssoldat.»

Noen ganger savnet han kameratskapet i hæren, selv om han ikke angret på at han sluttet og ble familiemann. Det å være faren til Molly var mer meningsfullt enn noen jobb i verden. Han ønsket stabilitet for datteren, være der ved middag og sengetid, for å lese historier og gi kos. Og når han tenkte på Carols generelle misnøye over å være forelder, så hadde beslutningen hans vært til det beste.

Han fokuserte på det han gjorde og sprøytet steril saltløsning inn i en flaske antibiotika før han ristet den, mens han hele tiden var bevisst den varme lukten fra Kat – av blomster og kvinne. Det gylne håret var trukket tilbake i en stram hestehale, og ikke et eneste hårstrå var på feil sted. Selv de lyse fregnene på nesen og kinnene var like og symmetriske. Han kunne vedde sparepengene sine på at hun redde opp sengen sin hjemme med sykehushjørner på lakenene.

«Vel, jeg vet ikke hvordan de gjør ting i hæren», sa hun og kastet håret over den ene skulderen, «men det er protokoller på sykehus – protokoller som jeg foretrekker å følge.»

Grady nikket, og smilte fordi nonsjalansen hans så ut til å irritere henne. «Du har helt rett, det er protokoller. Jeg vet det fordi jeg hjalp til med å skrive dem, til tross for at jeg bare er sykepleier.»

Slengte hun regelboken i ansiktet hans? Han var ikke en uerfaren student. Han hadde arbeidet på det medisinske området lenger enn henne, og skaffet seg sin mastergrad. Han hadde blitt utplassert i utlandet som sanitetsoffiser, og behandlet sårede kolleger og sivile før han tok stillingen på Gulf Harbour da Carol oppdaget at hun var gravid.

Kat sukket som om hun hadde å gjøre med et lite barn som oppførte seg dårlig. «Jeg påsto ikke at du ikke er kvalifisert. Men etter min erfaring blir pasienthenvisninger gjort av det medisinske personalet, etter at diagnose er stilt og alle relevante prøver er blitt bestilt.»

Hun løftet triumferende på haken.

Han strakte seg forbi henne for å kaste sprøyten i søppelbøtten, og hørte henne trekke pusten raskt da bevegelsen førte dem nærmere hverandre enn tidligere. Var hun tiltrukket av ham også? Vel, ville ikke det være veldig ubeleilig for en kvinne som trolig lagde lister for moro skyld?

«Og i en ideell verden, med rikelig med tid, ville hvert tilfelle bli perfekt behandlet ifølge regler og protokoller, men noen ganger er det bedre å være fleksibel», sa han.

«Fleksibel?» Hun måpte, som om han hadde foreslått å gi hver pasient en lærebok slik at de kunne behandle seg selv.

«Det stemmer, det betyr tilpasningsdyktig», sa Grady, og la merke til det utfordrende uttrykket som lyste opp de pene øynene. «Her på Gulf Harbour bruker vi nå og da vår intelligens og kliniske erfaring til å se bort fra strikt protokoll, særlig når systemet er under press og vi har eldre og skrøpelige pasienter som venter i uakseptabel lang tid på å bli undersøkt av travle leger.»

Kat freste av indignasjon.

Hvem var denne legen som fortalte ham hvordan han skulle gjøre jobben sin, og hvordan avdelingen hans skulle styres, på sin første dag på jobben? Selv om reprimanden hennes var berettiget, hadde han en pasient som ventet på den antibiotikaen som han nettopp hadde gjort i stand, og et møte å delta på før han kunne gå for dagen. Slik det var ville han være heldig om han fikk sjansen til å spise det eplet som han hadde tatt med hjemmefra den morgenen, for ikke å snakke om å få en skikkelig pause.

Som om hun ante at han straks kom til å gå, stilte Kat seg i veien for ham. «Ikke for å være respektløs, men …»

«Det meste av respektløshet begynner slik», sa Grady og avbrøt henne. «Bare så du vet det.»

Hun ignorerte ham. «Men er ikke du, med dine fleksible metoder og forbigåelse av protokoll, redd for å gå glipp av noe? For å gjøre en feil? Du kan umulig vite om diagnosen din er korrekt uten et røntgenbilde.»

Han sukket, lukket øynene og trakk et beroligende åndedrag som var irriterende fylt av lukten hennes. Han hadde valgt sykepleie som karriere for å kunne hjelpe folk. Noen ganger betydde det å tøye reglene for å kunne minimere lidelse og holde hele systemet i gang. Nå antydet denne kvinnen mer eller mindre at han med hensikt satte pasientenes sikkerhet i fare.

«Hun har trolig fått tatt røntgenbildet nå», sa han. «Og hun har en varm, komfortabel seng og oppmerksomhet fra avdelingssykepleierne, i stedet for å ligge på en hard båre i en trekkfull korridor, hvor ingen egentlig har tid til å prate med henne om barnebarna hennes.»

Det var et nølende uttrykk i ansiktet til Kat. Det ga ham en pause. I likhet med ham kjempet hun for det best mulige utfallet for pasienten. De hadde bare forskjellige måter å gjøre ting på.

Men så smalnet blikket hennes. «Ja, men regler kan ikke tøyes. Du skulle ha ventet til jeg bekreftet diagnosen.»

Grady gikk nærmere henne der hun sto i døråpningen.

«Regler kan tøyes hvis du vet hva du gjør.» Han stirret, og nektet å la seg forstyrre av hvordan brystene hennes løftet seg opp i synslinjen hans sammen med de raske åndedragene. «Og så sjekket jeg den kliniske historien hennes. Det var slik jeg fant ut at Mrs. Gibbs har osteoporose, en risikofaktor for brudd.»

Hun åpnet munnen for å protestere, men han fortsatte. «Jeg undersøkte henne også, og gjett hva? Det høyre benet hennes var forkortet og fordreid, noe som indikerte et sannsynlig brudd på lårhalsen.»

Grady kunne nesten se damp komme ut av ørene hennes, så irritert var hun. Men hvis hun trodde at hun kunne seile inn på akuttavdelingen og begynne å vifte med regelboken og la ham gjennomgå, så måtte hun tenke en gang til. Det spilte ingen rolle hvor praktfull hun var, eller at hun vekket kjønnsdriften hans, eller hvor fascinerende han syntes utfordringen var.

Han hadde en gang prøvd å gjøre alt som sto i hans makt for å glede Carol, men ingenting var bra nok. Han hadde sverget på å aldri gjøre den samme tabben igjen. Han hadde ingenting å bevise for denne kvinnen.

«Ergo, doktor Collins, så stilte jeg en diagnose og bestilte røntgen for å få bekreftet den. Hun er forresten den fjerde pasienten denne uken med samme symptomer. Men siden det er den første dagen din her så skal jeg overse den litt nedlatende leksjonen din om å følge reglene, bare denne ene gangen.»

Men Kat var ikke klar til å gi seg.

«Så det å gjøre det rette gjelder resten av oss, men ikke deg?» fyrte hun løs. «Du kan bare gjøre hva du vil, uansett hvordan det kan påvirke andre.»

«Hør her, jeg er for å gjøre jobben min etter beste evne.» Han holdt sinnet i sjakk. «Det inkluderer å gjøre alt som står i min makt for å sørge for at pasienter som Mrs. Gibbs har det behagelig.»

I prinsippet var han enig med Kat, men noen ganger var det ingen enkel løsning. Han hadde lært seg det på den harde måten under det problemfylte forholdet sitt, og lærte fortsatt leksen hver gang Carol gjorde ting som i dag, uten tanke på hva som kunne være best for Molly.

Han hadde latt denne kvinnen ergre ham helt til pulsen banket hardt i tinningene, så han trakk et beroligende åndedrag. «Din bekymring for metodene mine er notert. Takk for at du sa hva du mener. Om du nå vil unnskylde meg, så har jeg andre pasienter å hjelpe, og det har sikkert du også. Eventuelle videre bemerkninger når det gjelder opptredenen min, kan rettes til avdelingslederen, sjefen din, doktor Lauren Harvey.»

Han smilte. «Nyt resten av den første dagen din, doktor Collins.»

